  Майя Бывальцева Удмуртиысь 15 пиналъёс Башкортостанэ «Усточикар» улосвылкуспо лагере мынозы. Быгатонлыко нылпиослы смена 5-14 гудырикошконэ Татышлы ёросысь Безовка черкогуртысь В. М. Комаров нимо лагерьын ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Башкририысь, Удмуртиысь но Пермь шаерысь удмурт пиналъёс эстрада, журналистика, удмурт дӥськут кылдытон, театр но кызьпу туен ужан ӧръёсъя тодон-валанъёс люкалозы. Котькуд ӧръя шудонъёс, йылолъёсты, йӧскалык кырӟанъёсты но эктонъёсты дышетон радъяськозы. Пиналъёс удмурт лулчеберетысь туала ӧръяськонъёсын тодматскозы, озьы ик асьсэлэсь творчествоя быгатонлыкъёссэс возьматозы Удмуртиысь лагере «Шундысиос» движение мыло-кыдо пыриськисьёс, нылпиослы газет-журналъёсысь пинал корреспондентъёс пыриськозы. Со сяна, калык лулчеберетъя ӧнерчиос но вожатойёс мынозы. Соос пӧлын егитъёслэн «Ватка» театр этностудизылэн кивалтӥсез Василий Ушаков, «Арт-резиденциысь» удмурт ӵектосъёсын ужась Дарали Лели но мукетъёсыз. «Усточикар» лагерез Башкириысь удмуртъёслэн йӧскалык лулчеберетъя центрзы, Лулчебертъя министерство но Егитъёсын ужан политикая но спортъя кенеш Удмуртиысь Йӧскалык политикая министерство юрттэмен радъяло.  Тодэ вайытом, Удмуртиын «Шундыкар» лагере куриськонъёсты кутон йылпумъяське. Тегъёс: Мерлык Лулчеберет Удмуртия пиналъёс Башкирия шутэтскон йӧскалыкполитика  